เพิ่งไปรักษาหูดหงอนไก่ที่บริเวณแคมด้านในที่โรงพยาบาล โดยทำการจี้ไป 2 ครั้ง ครั้งแรกที่จี้ช่วงนั้นมีอาการตกขาวผิดปกติมีตกขาวเยอะและเหน็บยาอยู่ 7วัน หลังจากจี้ครั้งแรกไปสองวันมีอาการคันถึงคันมาก เลยไปหาอีกครั้งให้ยามาเหน็บเพิ่มและยาแก้เชื้อราที่ช่องคลอด หลังจากนั้น1สัปดาห์ไปหาอีกและก็ทำการจี้หูดอีกรอบ ผ่านมาวันนึงมีอาการคันมันผิดปกติไหมคะที่จะคัน แล้วมีวิธีบรรเทาอาการหรือทำยังไงให้หายคันไหมคะ
สวัสดีค่ะ หูดหงอนไก่เป็นโรคติดต่อทางเพศสัมพันธ์ที่เกิดจากเชื้อไวรัสชื่อว่าฮิวแมน แปปิโลมาไวรัส (Human Papillomavirus: HPV) อาการมักเป็นติ่งเนื้อที่มีลักษณะขรุขระโดยมักขึ้นที่บริเวณอวัยวะเพศหรือทวารหนัก ติ่งเนื้อนี้ส่วนใหญ่ไม่ทำให้เจ็บหรือคัน แต่อาจทำให้ระคายเคืองได้บ้าง กรณีมีขนาดใหญ่การรักษามีทั้งการทายา การจี้ออก การผ่าตัด โดยหากขนาดของหูดไม่ใหญ่มากนัก แพทย์จะสั่งยาชนิดทาให้ผู้ป่วยใช้ทาบรรเทาอาการและช่วยให้หูดหงอนไก่หลุดออกไป การใช้ยาที่เป็นกรดจี้ก็คือเป็นการรักษาด้วยยาเช่นกัน ใช้เวลาประมาณ 4-6 สัปดาห์จึงจะเห็นผลดังนั้นอาการคันที่ช่องคลอดร่วมด้วยดังกล่าวมา อาจจะมีสาเหตุอื่นๆนอกเหนือไปจากหูดหงอนไก่ เช่น การติดเชื้อของช่องคลอดหรือปากมดลูก เช่นเชื้อรา เชื้อแบคทีเรีย หรือเชื้อโพรโทซัว ซึ่งควรพบแพทย์เพื่อตรวจร่างกายเพิ่มเติม และรับยาฆ่าเชื้อที่ตรงกับโรค หากได้ยามาแล้ว ยังไม่หายขาด ควรแจ้งให้แพทย์ทราบ เพื่อตรวจซ้ำอีกครั้งว่ายังมีรอยโรคหรือไม่ ต้องได้ยาฆ่าเชื้อใดเพิ่มอีกหรือเปล่า ในระหว่างนี้งดการมีเพศสัมพันธ์ ไม่สวนล้างช่องคลอด ใส่เสื้อผ้าระบายอากาศได้ดี ไม่อับชื้นค่ะ